Mellplasztika és más plasztikai műtétek TB támogatással - Mit fizet a biztosító? - Szépsegéd
Home » Mellplasztika » Mellkisebbítés » Mellplasztika és más plasztikai műtétek TB támogatással – Mit fizet a biztosító?
1 Mellplasztika TB támogatással
1.1 Mellkisebbítés
1.2 Aszimmetrikus mellek korrekciója
1.3 Rekonstrukciós mellplasztika
1.4 Mellnagyobbítás
1.5 Mellfelvarrás
2 Egyéb plasztikai műtétek TB támogatással
2.1 Orrplasztika
2.2 Szemhéjplasztika
2.3 Fülplasztika
2.4 Nagymértékű fogyást követő bőrfelesleg eltávolítás
Gyakran felmerülő kérdés, hogy az állami egészségügy milyen mértékben vehető igénybe plasztikai beavatkozások elvégzéséhez. Vajon van-e lehetőség olyan esztétikai műtétekhez, mint például a mellplasztika, TB támogatás igénybevételére? És, ha igen, pontosan melyek azok a kezelések, amik a magánklinikákon fizetendő több százezer forint helyett ingyen kérhetőek az állami üzemeltetésű kórházakban? Mai cikkünkben ezekre a kérdésekre igyekszünk részletes választ adni.
Az átlagosnál jelentősen nagyobb méretű mellek amellett, hogy kényelmetlenséget okozhatnak a hétköznapi élet során, gyakran olyan komolyabb betegségek kialakulásában is szerepet játszhatnak, mint a krónikus derék- és hátfájás, vagy a bőrgyulladás. Éppen ezért, a mellplasztika keretein belül elvégezhető műtétek közül a mellkisebbítés az, amelyhez a legkönnyebben igényelhető TB támogatás. Sajnos, mint minden az Országos Egészségbiztosítási Pénztár (OEP) által finanszírozott műtét esetében, itt is szigorú feltételeknek kell megfelelnie a páciensnek ahhoz, hogy a szükséges mellplasztikát ingyen végrehajtsák a kijelölt állami kórházban. A TB támogatás igénybevételéhez egyrészt igazolni kell, hogy a mellek mérete egészségügyi kockázatot jelent, másrészt a mellkisebbítéssel eltávolítandó mellszövet mennyisége mellenként nem lehet kevesebb a testsúly 0,5 százalékánál. Tehát egy 60 kilogramm súlyú nő esetében, mellenként legalább 300 gramm kisebbítésre van szükség a TB támogatás megítéléséhez.
Aszimmetrikus mellek korrekciója
Egymástól jelentős mértékben eltérő méretű mellek esetében is igényelhető TB támogatás, ha a beavatkozás célja az aszimmetria megszüntetése. Ehhez arra van szükség, hogy az egyik mell mérete legalább 30 százalékkal meghaladja a másikét. Ilyenkor a különbség az egyik mellen végrehajtott mellkisebbítéssel, ingyenesen orvosolható.
Rekonstrukciós mellplasztika
Olyan esetekben is kérhető TB támogatás a mellplasztikához, ha a mellek valamilyen születési rendellenesség, vagy baleset miatt deformálódtak, illetve, ha daganatos megbetegedés kezelése során azokat eltávolították.
Sajnos az esztétikai célból végzett mellnagyobbítást a TB nem támogatja. Kivételt képezhet ez alól, ha a páciens mellei olyan mértékben alulfejlettek (100 grammnál kisebbek), hogy ez komoly pszichológiai problémát okoz a számára. Ilyen esetekben van rá esély, hogy orvosi igazolás alapján az OEP megvizsgálja a mellplasztika teljes vagy részleges finanszírozásának lehetőségét.
A mellfelvarrást a TB sajnos még akkor sem támogatja, ha a páciens több gyermeket szült és a mellei jelentős mértékben megereszkedtek.
Egyéb plasztikai műtétek TB támogatással
Az orron végzett esztétikai célú műtéteket olyan csak estetekben támogatja a TB, ha erre valamilyen veleszületett rendellenesség vagy baleset miatt van szükség. Előbbi esetben az orrplasztika állami finanszírozásához orvosi szakvéleményre van szükség, amely egyértelműen megerősíti a születési rendellenesség meglétét. Ha az orr valamilyen baleset miatt deformálódott, az ingyenes helyreállító műtéthez az OEP általában bekéri az ambuláns lapot és a zárójelentést, melyekkel igazolható a baleseti ok.
A szemhéj esztétikai kezeléseit a TB nem támogatja. Ugyanakkor vannak olyan esetek, mikor a szemhéj jelentős megereszkedése miatt a páciens látása is veszélybe kerül. Ilyenkor a megfelelő orvosi igazolásokkal kérhető állami finanszírozás a szemhéjplasztika elvégzéséhez.
A fül veleszületett rendellenességeinek kezeléséhez általában igényelhető TB támogatás. Ilyen lehet például a fülkagyló részleges vagy teljes hiánya, illetve a fülek jelentős mértékű aszimmetriája is. Az elálló fülek korrekciója szintén megoldható állami finanszírozással, de csak abban az esetben, ha erre a páciens 14 éves kora előtt sor kerül.
Nagymértékű fogyást követő bőrfelesleg eltávolítás
Jelentős mértékű fogyás után sokaknak problémát okoz a megnyúlt, laza bőr. Az ilyen jellegű bőrfelesleg eltávolításához igénybe vehető TB támogatás, ám ennek szigorú feltételei vannak. Az OEP finanszírozáshoz a páciensnek mindhárom alábbi követelménynek meg kell felelnie:
A fogyás előtti testtömeg indexének (BMI) meg kell haladnia a 35 pontot
A fogyás utáni testtömeg indexének legalább 10 ponttal alacsonyabbnak kell lennie a kiinduló állapotban számítottnál
Az elért testsúly csökkenést legalább fél évig tartania kell
Tehát, ha valaki például 165 centiméter magassággal 100 kg-os testsúlyról (BMI 36,7) lefogy 70 kilogrammra (BMI 25,7), majd ezt a súlyt tartani tudja 6 hónapig, igényelhet állami támogatást a fogyás miatt kialakult bőrfelesleg eltávolításához. A megnyúlt bőr helyének ebből a szempontból nincs jelentősége, a műtét ugyanúgy elvégezhető a hason, a combon vagy a karokon is. Fontos azonban megemlíteni, hogy a TB támogatáshoz minden esetben orvosnak kell igazolnia a fenti három feltétel teljesülését, ezért már a fogyás megkezdése előtt érdemes megtenni a szükséges előkészületeket.
Mellplasztika Mellplasztika TB támogatással 2017-05-09
Tagged with: Mellplasztika Mellplasztika TB támogatással
Hozzászóláshoz kérjük adja meg a hiányzó számot! * 6 − = 2